เมินค้านขูดค่านายหน้าประกันภัย
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

เรืองวิทย์แนะปรับช่องทางขาย แบงก์โขกหนักขั้นต่ำ500ล้าน
โพสต์ทูเดย์ — นายหน้าประกันภัย แนะบริษัทประกันปรับสัดส่วนรายได้จากหลากช่องทาง ลดต้นทุน 
นายเรืองวิทย์ นันทาภิวัฒน์ นายกสมาคมนายหน้าประกันภัยไทย เปิดเผยว่า บริษัทประกันภัยมองว่าการจ่ายค่านายหน้าให้บริษัทนายหน้าประกันภัยเป็นต้นทุนที่สูง หรือมีการเรียกร้องค่านายหน้าสูงเกินไป ซึ่งถือว่าเป็นเรื่องปกติของการทำธุรกิจ ผู้ขายรายใหญ่จะมีอำนาจในการเรียกร้องค่านายหน้าได้มาก ประกอบกับนายหน้ายังดูแลและให้บริการลูกค้า ถือว่าช่วยบริษัทประกันภัยลดต้นทุนได้
สำหรับการควบคุมต้นทุนค่านายหน้าขึ้นอยู่กับบริษัทประกันภัยในฐานะผู้ผลิต สามารถที่จะกำหนดสัดส่วนรายได้จากช่องทางการขายที่หลากหลาย เช่น บริษัทขายเอง ขายผ่านนายหน้า ขายผ่านธนาคาร ขายผ่านตัวแทนรายย่อย และขายผ่านไฮเปอร์มาร์เก็ตเป็นสัดส่วนเท่าไหร่ เพื่อสร้างความสมดุลของต้นทุนในการได้มาซึ่งเบี้ยประกัน โดยไม่นับรวมการขายผ่านทางโทรศัพท์
นายเรืองวิทย์ กล่าวว่า ในการขายผ่านช่องทางไหนก็ตามควรจะคำนึงถึงคุณภาพการขาย เพราะปัจจุบันประชาชนส่วนใหญ่ยังไม่เข้าใจผลิตภัณฑ์ด้านประกันภัย ประกันชีวิตที่ดีพอ ทำให้เกิดปัญหาเมื่อมีการเรียกร้องค่าสินไหมทดแทนไม่ได้ ทำให้ภาพลักษณ์ของธุรกิจประกันภัยยังไม่ดีพอ เนื่องจากในการเสนอขายผู้ขายไม่ได้อธิบายให้ประชาชนเข้าใจอย่างถ่องแท้ถึงความคุ้มครองและเงื่อนไขที่ไม่คุ้มครอง แต่ทุกคนที่เสนอขายต่างมุ่งไปที่ราคาเบี้ยประกันภัยแล้วสิ่งที่ลูกค้าจะได้ นอกจากนี้สื่อต่างๆ ก็ไม่สามารถให้ความรู้เกี่ยวกับผลิตภัณฑ์ประกันภัยต่อผู้บริโภคได้อย่างมีประสิทธิภาพ 
แหล่งข่าวจากบริษัทประกันชีวิต เปิดเผยว่า กรณีขายผ่านธนาคารพาณิชย์จะต้องมีเงินค่ากินเปล่าให้กับธนาคารด้วย ซึ่งอย่างต่ำประมาณ 500 ล้านบาทต่อ 1 ข้อตกลง ซึ่งอาจจะทำสัญญา 2 ปี หรือ 3 ปี นอกเหนือจากค่านายหน้าทั่วไป ทำให้บริษัทประกันชีวิตรายเล็กๆ ไม่สามารถเข้าไปชิงพื้นที่ธนาคารได้ เพราะต้นทุนสูงไม่คุ้มกับการลงทุน เนื่องจากธนาคารไม่ได้ให้บริการหลังการขาย ทำหน้าที่ขายอย่างเดียวเท่านั้น